Universis Christi fidelibus ad quos presentes litteras pervenire contigerit, Rainaldus dominus Baugiaci notitiam rei geste, ad notitiam vestram volo pervenire, quod venerabilis pater et dominus Aymo Dei gratia Matisconensis episcopus, de voluntate nostra et mandamento speciali et expresso obligavit se ut fidejussor in manu Willelmi de Operatorio, burgensis Belleville, de 360 libris Matisconensibus reddendis et persolvendis sibi vel mandato suo usque ad proximum festum revelationis Beati Stephani, quam pecuniam a dicto Willelmo creditore confiteor me recepisse mutuo numeratam; promisi, siquidem per stipulationem juramento prestito corporali super sancta Dei evangelia, dictum dominum episcopum successoresque ejus de dicta fidejussione et obligatione servare penitus indemnes, et de damnis et deperditis que occasione istius fidejussionis et obligationis sustinuerint, teneor sub prestito juramento credere simplici eorum verbo; et propter hoc obligavi specialiter et expresse dicto domino Aymoni episcopo pro se et successoribus castrum meum de Sancto Triverio cum omnibus appendiciis et pertinentiis, quod castrum a dicto domino episcopo tenere in feodum et casamentum ligium promitto et bona fide sub prestito juramento, dictum feodum tradere sine contradictione aliqua, vel subterfugio, dicto domino episcopo vel mandato suo, vel successorum suorum, pro damnis et deperditis que inde sustinerent, donec ipsis de damnis et deperditis, si in pecunia predicta persolvenda, dicto creditori termino prefixo deficerem, fuerit plenarie satisfactum. Ad majorem autem hujus rei securitatem et firmitatem, volo et precipio, ut si premissa, quod absit, non servaverim quod venerabilis pater A. Dei gratia prime Lugdunensis ecclesie archiepiscopus, successoresque sui, quorum jurisdictioni me suppono in hac parte, ad requisitionem domini episcopi successorumque ejus me possint compellere, per censuram ecclesiasticam, personam meam excommunicando et terram meam supponendo interdicto; eodem modo et sub eadem forma, suppono me jurisdictioni domini episcopi Matisconensis, ut in defectum meum de premissis, me possit compellere ad premissa facienda firmiter et tenenda. Datum et actum Matiscone in domo dicti domini Aymonis episcopi Matisconensis, anno Domini MCCXXXVII, mense octobri, in festo Beati Leodegarii.